“Sardoba suv ombori” toʻgʻonida yuzaga kelgan favqulodda hodisa oqibatida jabrlangan fuqarolarni manzilli qoʻllab-quvvatlash va infratuzilmani tiklash chora-tadbirlarini moliyalashtirish toʻgʻrisida
(resolution, 2020-07-21)

Sirdaryo viloyatida joylashgan “Sardoba suv ombori” toʻgʻonida yuzaga kelgan favqulodda hodisa oqibatlarini bartaraf etishni zarur mablagʻlar bilan taʼminlash maqsadida: 1. Oʻzbekiston Respublikasi Moliya vazirligi, Iqtisodiy taraqqiyot va kambagʻallikni qisqartirish vazirligi hamda Tiklanish va taraqqiyot jamgʻarmasining “Sardoba suv ombori” toʻgʻonida yuzaga kelgan favqulodda hodisa oqibatida zarar koʻrgan fuqarolarni uy-joy bilan taʼminlash va infratuzilmani tiklash uchun Tiklanish va taraqqiyot jamgʻarmasidan qaytarib bermaslik asosida Davlat budjetiga 100 mln doll. ekvivalentidagi mablagʻlar ajratish toʻgʻrisidagi taklifi maʼqullansin. Belgilansinki, ushbu mablagʻlar quyidagi maqsadlarga yoʻnaltiriladi: Oʻzbekiston Respublikasi Suv xoʻjaligi vazirligiga talafot koʻrgan hududlarda suv toshqini oqibatida izdan chiqqan irrigatsiya va melioratsiya obyektlarini tiklash, shu jumladan kollektorlar, drenaj va drenaj quduqlarini, meliorativ nasos stansiyalarini taʼmirlash va tozalash ishlari uchun; Oʻzbekiston Respublikasi Transport vazirligi huzuridagi Avtomobil yoʻllari qoʻmitasiga talafot koʻrgan hududlarda yoʻl-transport infratuzilmasini qurish, rekonstruksiya va taʼmirlash ishlari uchun; Oʻzbekiston Respublikasi Uy-joy kommunal xizmat koʻrsatish vazirligiga talafot koʻrgan hududlarda toza ichimlik suvi va kanalizatsiya tizimlarini qurish va rekonstruksiya qilish ishlari uchun; Sirdaryo viloyati mahalliy budjetiga Sardoba, Oqoltin va Mirzaobod tumanlarida uy-joyi buzilgan yoki yashab boʻlmaydigan ahvolga kelgan oilalarga 2020-2021-yillar davomida koʻp qavatli uy-joylarni qurish hamda qurib bitkazilgan va sotilmagan koʻp qavatli uy-joylardagi xonadonlarni egalikka berish uchun; Oʻzbekiston Respublikasi Xalq taʼlimi vazirligi, Maktabgacha taʼlim vazirligi hamda Sogʻliqni saqlash vazirligiga Sirdaryo viloyatining Sardoba, Oqoltin va Mirzaobod tumanlarida ijtimoiy soha obyektlarini (maktabgacha taʼlim tashkilotlari, umumtaʼlim maktablar, tibbiyot muassasalari va boshqalar) qurish, rekonstruksiya qilish va mukammal taʼmirlash ishlari uchun. 2. Oʻzbekiston Respublikasi Vazirlar Mahkamasi oʻn kun muddatda: a) Sirdaryo viloyatining Sardoba, Oqoltin va Mirzaobod tumanlarida: uy-joyi buzilgan yoki yashab boʻlmaydigan ahvolga kelgan oilalar uchun 2020-2021-yillar davomida koʻp qavatli uy-joylar qurish parametrlarini; uy-joy massivlarida zarur ijtimoiy soha obyektlari va muhandislik-transport kommunikatsiyalarini qurish, rekonstruksiya qilish va taʼmirlash ishlarining manzilli dasturlarini tasdiqlasin; b) Oʻzbekiston Respublikasi Prezidenti Administratsiyasiga Mudofaa va huquq tartibot organlarning tadbirlari hamda ularga Oʻzbekiston Respublikasining ijtimoiy va ishlab chiqarish infratuzilmasini rivojlantirish dasturida koʻzda tutilgan jami 850 mlrd soʻm miqdorigacha boʻlgan budjet mablagʻlarini maqbullashtirish boʻyicha taklif kiritsin. 3. Mazkur qarorning 2-bandi “b” kichik bandiga asosan maqbullashtiriladigan mablagʻlar quyidagilarga yoʻnaltirilsin: a) 2020-yilda Oʻzbekiston Respublikasi Prezidenti topshiriqlariga muvofiq hududlarni ijtimoiy-iqtisodiy rivojlantirish boʻyicha xarajatlar hisobidan quyidagilarga ajratilgan mablagʻlar oʻrnini qoplash uchun: Oʻzbekiston Respublikasi Prezidentining 2020-yil 1-maydagi “Sirdaryo viloyatida joylashgan “Sardoba suv ombori” toʻgʻonida yuzaga kelgan favqulodda hodisa oqibatlarini bartaraf etish boʻyicha kechiktirib boʻlmaydigan chora-tadbirlar toʻgʻrisida”gi F-5569-son farmoyishiga asosan Sirdaryo viloyati mahalliy budjetiga ajratilgan 100 mlrd soʻm; Oʻzbekiston Respublikasi Prezidentining 2020-yil 30-yanvardagi “Maktabgacha taʼlim sohasida davlat-xususiy sheriklikni yanada rivojlantirish chora-tadbirlari toʻgʻrisida”gi PQ-4581-son qaroriga asosan 2019-yil 1-dekabrga qadar xususiy sheriklar tomonidan nodavlat maktabgacha taʼlim tashkilotlarini tashkil etish, qurish, rekonstruksiya qilish, taʼmirlash va jihozlash ishlari 25 foizdan kam boʻlmagan hajmda bajarilgan davlat-xususiy sheriklik toʻgʻrisidagi bitimlar boʻyicha kreditlarni moliyalashtirish uchun ajratilgan 182 mlrd soʻm; Vazirlar Mahkamasining 2019-yil 14-noyabrdagi 950-son farmoyishiga asosan Davlat va jamoat ehtiyojlari uchun, shuningdek, boshqa maqsadlarda fuqarolar va tadbirkorlik subyektlariga tegishli boʻlgan yer uchastkalari olib qoʻyilishi hamda koʻchmas mulk obyektlarining buzilishi oqibatida yetkazilgan zarar miqdori boʻyicha vujudga kelgan qarzdorlikni qoplash uchun Jizzax, Toshkent, Qashqadaryo, Surxondaryo, Fargʻona viloyati hamda Toshkent shahar mahalliy budjetlariga ajratilgan 352,7 mlrd soʻm; Oʻzbekiston Respublikasi Prezidentining 2020-yil 2-martdagi “2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Ilm, maʼrifat va raqamli iqtisodiyotni rivojlantirish yili”da amalga oshirishga oid davlat dasturi toʻgʻrisida” PF-5953-son Farmoni 9-bandiga asosan yangi tashkil etiladigan kichik sanoat zonalariga barcha zarur infratuzilmalarni yetkazib berish uchun kichik sanoat zonalarini boshqarish direksiyalariga ajratilgan 85,3 mlrd soʻm; b) Oʻzbekiston Respublikasi Prezidentining 2020-yil 28-apreldagi “Buxoro viloyatida yuz bergan tabiiy ofat oqibatlarini bartaraf etish boʻyicha kechiktirib boʻlmaydigan chora-tadbirlar toʻgʻrisida”gi F-5567-son farmoyishiga asosan Buxoro viloyati mahalliy budjetiga 130 mlrd soʻm ajratish (shu jumladan, oldin ajratilgan 100 mlrd soʻm oʻrnini qoplash) uchun; 4. Belgilansinki, Sirdaryo viloyatining Sardoba, Oqoltin va Mirzaobod tumanlarida qurilayotgan koʻp qavatli uy-joylar hamda ijtimoiy soha obyektlariga elektr tarmoqlari, tabiiy gaz quvurlari va aloqa tarmoqlarini tortish ishlari tegishli “Hududiy elektr tarmoqlari” AJ, “Hududgaztaʼminot” AJ, “Oʻzbektelekom” AK mablagʻlari hisobidan amalga oshiriladi. 5. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.